《吕文靖》
宋代·岳珂

嘉定乙亥，珂丞军器，居于宝莲。邻有善士，曰范择能，实祖太史。

百年相承，文献攸萃。暇日启钥，抉奇出秘。有三轴者，实公程艺。

捧玩再拜，始识公字。丁丑禾兴，刻置官寺。枣肥失态，莫尽体势。

粤来维扬，岁在癸未。客出公帖，相示叹喟。如昔所见，毫发毕似。

于翰墨间，更著风谊。客谓此书，伐木无愧。亟以归我，备名臣体。

琼函锦缲，明窗棐几。时一展玩，若锵剑佩。是岁七月，日维乙巳，淮海堂下，清阴蔽芾。

我时受藏，午暑犹炽。月纪岁合，时又其位。于日之吉，与初览对。

载见载识，若合符契。岂非天耶，尚勿失坠。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。